白虎行
作者：周端臣
朝代：宋

paragraphs: 女脩玄鳥開嬴始，附庸于周自非子。
由襄寖强三十世，末命昭莊踰崛起。
殺降濺血長平坑，返戈盡篡天王城。
黷兵不戢恃彊大，物忌太盛終當傾。
邯鄲賈人識奇貨，發謀不惜千金破。
窈窕尊前歌舞人，腹中已孕秦家禍。
怙勢陵威奮餘烈，怨氣愁聲九州裂。
虎暴狼貪天使然，六國未滅嬴先滅。
天道何曾長助彊，豈知用柔能勝剛。
君不見後來項羽戰無敵，却使山河歸漢王。